再用韻答和者
作者：衛宗武
朝代：宋

paragraphs: 依山構靖廬，雖陋亦可坐。
幽林隔塵囂，邐迤八九嶞。
時來友高士，一歲知幾過。
野花薰醉醒，山鳥啼夢破。
何莫匪真詮，豈爲崇小果。
頗喜仙侶稠，可使玄風播。
道腴足雋永，世味等涕唾。
谷神儻不死，造物何能奈。
多君從我游，白雲肯分卧。
第嗟屋宅壞，殆類甑已墮。
內煉悵莫成，服食其或可。
伯陽丹鼎餘，刀圭分贈我。